Novembervejr
Mel.: En regnvejrsdag i november

Jeg kan li en dag med dis.
Alt er gråt og koldt som is.
Selvom også du har snue, 
skal du ikke la dig kue.
Tag blot på din lodne hue
- en novemberdag med dis.

Jeg ka li en dag med regn.
I den store pyt på vej’n
kan man se, hvor regnen plasker.
Hør engang hvordan den klasker
imod ruden som den vasker
- en novemberdag med regn.

Jeg ka li en dag med storm
Lyden synes hel enorm.
Hør, de store træer knager.
Bølgeslag mod stranden brager.
Skumsprøjt står i hvide flager
- en novemberdag med storm 

Jeg ka li en dag med frost
- rim og stille morgenfrost.
Brænderøg fra alle hytter.
Der er is på vejens pytter.
Hør, det klirrer, når du lytter
- en novemberdag med frost.

Jeg ka li en dag med sne
- store flager daler ned.
Selvom vanterne bli’r våde,
bliver alle forårskåde.
Du skal blot la smilet råde
- en novemberdag med sne.

Jeg ka li en dag med sol
- bleg og stille vintersol.
Der er koldt og dødt derude,
kun et solstrejf mod min rude
spår om vår engang forude
- en novemberdag med sol.
							Jens Frydendal, november 1992
Der findes i den danske sangskat ikke mange sange, der handler om november. Selv ”En regnvejrsdag i november” indeholder i mine ører mere forår end efterår. Derfor skrev jeg denne sang om vejret i november.